kvætsrand
En kvætsrand opstår i bogtryk (højtryk), når overskydende trykfarve under trykningen presses op i randen af blytyperne og afsætter en kant omkring de trykte bogstaver. Det er trykkerens opgave at afpasse farvemængden efter den papirtype, der skal trykkes på. Kvætsrande i trykket giver et forgrovet billede af den valgte skrift og et uldent indtryk af den trykte tekst. Den mulige tilstedeværelse af kvætsrande i en tekst bruges til entydigt at afsløre, om en tekst er trykt i bogtryk – eller om den skulle være trykt i en plantryksteknik (fx litografi og offset), hvilket i forhold til en konkret tryksag nogle gange kan være svært at afgøre.